31997D0468
L 199/62
JURNALUL OFÍCIAL AL UNIUNII EUROPENE
DECIZIA COMISIEI
din 7 iulie 1997
de stabilire a listelor provizorii de unități din țări terțe din care statele membre autorizează importurile de carne de vânat sălbatic
(Text cu relevanță pentru SEE)
(97/468/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 95/408/CE a Consiliului din 22 iunie 1995 privind condițiile de întocmire, pentru o perioadă interimară, a unor liste provizorii de unități din țări terțe din care statele membre sunt autorizate să importe anumite produse de origine animală, produse pescărești sau moluște bivalve vii (1), modificată ultima dată de Decizia 97/34/CE (2), în special articolul 2 alineatul (1) și articolul 7,
întrucât Decizia 94/86/CE (3) a Comisiei, astfel cum a fost modificată ultima dată prin Decizia 96/137/CE (4), stabilește o listă de țări terțe din care statele membre autorizează importul de carne de vânat sălbatic;
întrucât, pentru multe din țările incluse în lista respectivă, cerințele de sănătate animală și de certificare veterinară privitoare la importul de carne de vânat sălbatic au fost stabilite prin Decizia 97/218/CE (5) a Comisiei și prin Decizia 97/220/CE (6);
întrucât Comisia a primit din partea anumitor țări terțe liste de unități, însoțite de garanția că acestea îndeplinesc toate cerințele de sănătate ale Comunității și că, în cazul în care o unitate încetează sa mai îndeplinească aceste cerințe, activitatea acesteia de export către Comunitatea Europeană este suspendată;
întrucât Comisia nu a putut confirma că în toate aceste țări terțe unitățile respectă cerințele Comunității și că garanțiile oferite de autoritățile competente sunt valabile;
întrucât, pentru a se evita întreruperea comerțului cu carne de vânat sălbatic provenind din aceste țări este necesară o perioadă de timp suplimentară în care statele membre să poată continua să importe carne de vânat sălbatic de la unitățile pe care le-au autorizat anterior, comercializarea acestor produse fiind însă limitată la piața internă a respectivelor state membre; întrucât pe durata acestei perioade Comisia primește din partea respectivelor țări garanțiile necesare pentru ca acestea să poată fi incluse în listă, conform procedurii prevăzute în Decizia 95/408/CE;
întrucât, în ceea ce privește Republica Cehă, s-a stabilit o listă de unități prin Decizia 97/299/CE a Comisiei (7);
întrucât, la finele acestei perioade, țărilor terțe care nu au comunicat listele de unități în conformitate cu reglementările Comunității nu li se mai permite să exporte carne de vânat sălbatic către Comunitate;
întrucât statele membre trebuie să se asigure că unitățile de la care importă carne de vânat sălbatic îndeplinesc niște condiții de producție și comercializare cel puțin la fel de stricte ca cele comunitare;
întrucât, prin urmare, se pot alcătui liste provizorii de unități specializate în produse din carne de vânat sălbatic pentru anumite țări;
întrucât măsurile prevăzute în prezenta decizie sunt în conformitate cu avizul Comitetului veterinar permanent,
ADOPTĂ PREZENTA DECIZIE:
Articolul 1
(1) Statele membre autorizează importul de carne de vânat sălbatic de la unitățile din țările terțe enumerate în anexa prezentului document.
(2) În ceea ce privește alte țări terțe decât cele din anexă, statele membre pot autoriza importul de carne de vânat sălbatic de la unități din aceste țări până la data de 1 ianuarie 1998.
(3) Importul de carne de vânat sălbatic rămâne sub incidența prevederilor veterinare stipulate de alte documente ale Comunității.
Articolul 2
Prezenta decizie se aplică cu începere de la 1 iulie 1997.
Articolul 3
Prezenta decizie se adresează statelor membre.
Adoptată la Bruxelles, 7 iulie 1997.